
Спортен  празник в Плевен


За четиринадесети пореден път се проведе спортен празник на Плевенската общинска организация на СИБ. Инициатор и организатор както обикновено бе Рени Шопова - председател на организацията. Прохладните утринни часове На 3 юли 2015 г. в началото на парк "Кайлъка", събраха многобройни участници и публика.   Състезаваха се 136 души от 11 организации, по-голямата част от 15-те съставни дружества. Проведе се бягане в три категории: до пенсионна възраст, в пенсионна възраст и ползващи помощни технически средства. Имаше и стрелба в цел съответно за жени и за мъже. Съдийска бригада председателствана от г-жа Шопова и с членове Цветана Кулева, Цецка Димитрова, Йовка и Любо Драганов оценяваха резултатите, а на финала обявиха  и отборното класиране: I-во място за др-во „Юнско въстание“, II-ро -  за с. Ясен и  III-то за „Плевен-Център“. Както е редно, за победителите имаше и награди - индивидуални и отборни. Отличени бяха и най-младия участник - на 17 години, и най-възрастния - ветеран над 80, който се справи отлично със стрелбата. Наградният фонд бе осигурен от бюджета на Плевенската ООО на СИБ. Рени Шопова сподели задоволството си от факта, че спортния празник е проведен за първи път през 2002 година, когато тя е оглавила др-во „Юнско въстание“, а когато през 2007 застава начело и на ООО Плевен, вече е със значимо участие в подготовката и провеждането му. Дългогодишната и дейност като рехабилитатор и помага много в това начинание. Най-вече, за организирането на тези спортни събития  я провокира спортния дух, който тя носи от младежките си години. Със заслужена гордост споделя, че е една от трите основателки на отбора по хандбал-жени в гр. Плевен. Става неузнаваема, в спомените си  връщайки се назад във времето, когато е била Международен съдия по автомобилизъм и картинг спорт. От живописните и разкази просто замирисва на бензин и се чува рева на машините по пистите. Има звание „Заслужил съдия“. И досега поддържа контакти с колегите си от онова славно време, които, както казва я наричат „живата история“ на картинг спорта в България. За всеотдайната си работа като рехабилитатор в ТПК „Мара Денчева“ гр. Плевен, специализирана за хора с увреждания, от 1981 г Рени Шопова е носител на званието „Отличник на МНЗ“. Около Шопова винаги има ред и дисциплина, както се полага на „спортен“човек и това е гаранция за доброто осъществяване било на спортни мероприятия, екскурзии и всичко, с каквото се захване. Нека е пример за младите в организацията, да се учат на всеотдайност, отговорност и други полезни качества, които ще са им от полза, но най-вече да се поддържа традицията на спортния празник, защото спорта за хората с увреждания е една от най-важните дейности за социализацията и интеграцията им.

Николинка Димитрова
Регионален фестивал на художествената самодейност

Над 200 изпълнители от цялата Плевенска област се представиха на 30 юни 2015 на сцената на Регионалния многожанров фестивал на художествената самодейност за инвалиди. Всички участници са представители на самодейни колективи към Регионалната организация на Съюза на инвалидите в Плевен с председател г-н Иванчо Атанасов.

„Домакин на фестивала тази година е читалище „Светлоструй 1903“ - с.Обнова. Проявата ни няма конкурсен характер и за всички участници ще има грамоти“, съобщи Иванчо Атанасов при откриването на фестивала в 10 часа. Регионалният многожанров фестивал на художествената самодейност за инвалиди тази година се провежда с финансовата подкрепа на Община Левски. Специален гост на фестивала бе г-жа Анита Тараланска, която е един от главните организатори на многожанровия фестивал на хората с увреждания в Перник.

Екскурзия-излет до Крушунските водопади

Стана традиция двата клуба, тези на ул. Гренадирска 30 и този на ул. Гренадирска 34Б да организират съвместни мероприятия. Едно такова е проведената наскоро екскурзия-излет, 8 август 2015, до Крушунските водопади. Навярно много ще кажат, че повечето от присъстващите са ходили там. Разбира се, това е поредния излет, който даде на хората в тия непоносими жеги да се разведрят, отпочинат от непоносимата жега и напрежението на града. Те споделяха помежду си спомени от други излети. Въпреки проблемите на повечето от присъстващите, да не забравяме, че това са хора незрящи и с физически увреждания, не попречи всеки да премине по цялото трасе, адаптирано като еко пътека. пейките и беседките под прохладните сенки бяха места за честите спирки и отдих. ресторант "Маарата", който се намира в началото на трасето предложи на доста от хората по чаша разхладителни напитки и питателна храна. Трябва да отбележим това, че след обявяването на този излет, много бързо бяха запълнени бройките, даже имаше , които не успяха да се запишат. За тези, които не са посещавали тази природна забележителност е тази малка справка.
Крушунският водопад е най-високият травертин в България, каскада от водопади.Той е водопад в Северна България, близо до село Крушуна, Община Летница. Водопадът се намира на 6км. от град Летница. Крушунският водопад е известен със своята живописност. Той е образуван от множество карстови тераси. Има пътека, която води до пещерата, от която водопадът извира. В района има още два по-малки водопада, единият от които се казва Малката Маара. В близост има и още няколко пещери - Урушка Маара, Горник, Деветашка пещера. Водопадът е леснодостъпен. По добре оформена пътека се стига до самия водопад, където има изградени мостове, позволяващи на туристите да разгледат местността.Покрай водопада е изградена екопътека, която дава възможност да се види цялата система от водопади. През 13-14 век на това място се е намирала Крушунската обител на монаси-исихасти, за което свидетелстват и запазените скални ниши и килии.

инж. Румен Петков, организатор клуб
Фестивал на хората с увреждания

Пернишкият квартал Църква отново бе домакин на Републиканския многожанров фестивал на хората с увреждания, който се провежда тук за девета поредна година. Събитието се провежда под патронажа на кмета на община Перник Иван Иванов и протече на откритата сцена  пред читалище “Просвета”. Негов организатор е Съюзът на инвалидите в България. Общината отпуска 10 000 лв. за организацията и провеждането на републиканската проява. Фестивалът бе открит на 11 юни 2015 г., събота, в 11 часа от областния управител Ирена Соколова. Над 1 200 души от цялата страна и 80 самодейни състави се включиха в него с изпълнения в 21 жанра. Хората с увреждания, които се определят като личности със смели сърца и души, пяха, танцуваха, рецитираха, разказваха хуморески, показаха стародавни адети, разказа председателят на Съюза на инвалидите в перник Анита Тараланска. Имаше изпълнения на акордеон, хармоника, гайда, народни и стари градски песни, рап и джаз. Отделно от това по традиция във фоайето на читалище “Просвета” бе подредена изложба с картини, дърворезби, ръчно плетиво и най-различни сувенири, изработени от сръчните ръце на участниците във фестивала. Първият ден състезателната програма започна от 12 часа и продължи до 20.00. В неделя стартът бе в 9.00, а финалът в 18.00 часа. Тричленно жури оценява изпълненията на участниците. Негов председател бе Сашо Диманов, общински съветник от ГЕРБ и учител в ПТГ “Юрий Гагарин”. Плевенските участници както винаги бяха много активни и доставиха голяма радост и удоволствие на публиката. това бяха ползвателите на услуги от Дневен център за възрастни с увреждания, които представиха мюзикъла "Косе Босе, супер звезда", Теодора Бориславова от същия център, която завоюва и медал за индивидуално изпълнение. Участваха още две групи, тази при КХУП ул. Гренадирска 34 Б "Балкански ритми", и тази от клуба на ул. Гюмурджина "Настроение". Миналата година по време на фестивала участници и гости се наловиха на най-дългото хоро под съпровода на песните на Илия Луков.
Благотворителен концерт за Ирина

На 23 юли 2015 вечерта се проведоха благотворителен концерт и базар в подкрепа на Ирина Бучева в Белене. Концертът събра в салона на НЧ „Христо Ботев“ стотици привърженици на идеята за благотворителност и човешко състрадание. От 18 часа изпълнителите, които прегърнаха идеята за помощ на ирина започнаха своето представяне.  Билети се закупуваха непосредствено преди концерта. Благотворителната инициатива в подкрепа на Ирина от Белене се организира, тъй като младата жена е изцяло парализирана от пролетта на 2013 г. До момента е посетила няколко клиники в София и Плевен. Лекарите в България не могат да й поставят диагноза и поради тази причина не могат да назначат адекватно лечение. Вече две години тази майка е на легло, не може да се грижи за детето си, не може да го прегърне, да излезе на разходка с него, нито да присъства на негово тържество в детската градина. Възможността е Ирина да посети „Неуровита” – клиника в Русия, с надежда за поставяне на диагноза и започване на адекватно лечение. След получено писмо от клиниката става ясно, че сумата за диагностициране е 21 000 евро. Тази сума е непосилна за близките на 28-годишната Ирина и поради тази причина средствата се набират от дарения. Специални гости на концерта бяха Ансамбъл и оркестър към Поделение 28880 – гр. Белене, група за автентичен фолклор  „Извор“, фолклорен ансамбъл „Димум“, рок група „AMBIV“,  "Италийски легион", малкото славейче от „Шоуто на Слави“ – Симона Иванова и ангелският глас Ива Цветанова.Плевенските участници в концерта бяха организирани от г-жа Даниела Илиева, Председател на асоциация "Диабет"-Плевен. дарителска сметка:

Ивета Димитрова
12 ЮЛИ - ПРАЗНИКЪТ НА СЪЮЗА НА ГЛУХИТЕ В БЪЛГАРИЯ

На 12 юли всички членове и ръководители на РО и ТО - си припомнят откъде е започнал първите си крачки през времето Съюзът на глухите в България, за да бъде това, което е днес. Цели 81 години съюзната организация устояваше на всякакви политически промени, на трудности и проблеми и продължаваше напред благодарение не само на съюзното ръководство, но и на членовете, които я смятат за свой втори дом. Всяка година на този ден, особено, ако се пада в събота или неделя, членовете на съюза във всички районни организации се радват не само на празника, но и на това, че за пореден път имат повод да се съберат заедно сред природата, далеч от житейските проблеми и неволи, далеч от монотонното всекидневие. И както всяка година, така и сега, ръководствата на районните организации по места започнаха отрано подготовката за честването на Съюзния празник. Особено радващ е фактът, че с времето все повече хора се връщат към полузабравената традиция да идват на празник с цялото си семейство. Така се осъществява толкова нужната приемственост чрез поколенията след нас! И най-важното: чуващи и глухи (родители, деца, роднини и близки) са заедно в този ден, веселят се от сърце и прекарват един прекрасен ден, от който ще запазят чудесни спомени. Честитим от сърце на всички празника и им пожелаваме да са живи и здрави, щастливи, обичани и уважавани от близки и приятели!

VI НАЦИОНАЛЕН СЪБОР ПО СПОРТЕН РИБОЛОВ

Това беше най-незабравимият събор. Шестият Национален събор със състезание по спортен риболов завърши. В него взеха участие над 250 души - организатори, спонсори, туристи - предимно от районната организация на глухите в Русе и 40 риболовци, в това число от плевенската РО. Имаше също състезатели от Македония и Румъния. С купа и грамота за първото място в индивидуалната класация си тръгна Андрей Кирилов, член на софийския риболовен клуб „Тихите куки”; второ място зае Христо Сапаревски от Дупница, а на трето място се класира Петър Недялков, също член на риболовния клуб в София. В отборното класиране първото място „грабна” отборът на София; втори стана този на Дупница; третото място бе отсъдено на русенските риболовци.

Тишина

Първо място за петнадесет годишната Габриела от плевен

В град Дряново, почивна станция"Поп Харитон" на ССБ се проведе Републиканския турнир по шахмат за незрящи. От 3 до 6 юли 2015 турнирът събра рекордните 81 състезатели от 22 клуба. 15-годишната Габриела Илиева спечели Републиканското първенство. Състезателката от Плевен беше голямата изненада на турнира. Плевенският отбор бе представен от Володя Атанасов и Илия Великов отбор мъже, Габриела Илиева и  Велислава Цветанова отбор жени. Още при дебюта си нашата Габи записа седем победи от седем срещи и разби двуполюсния модел, налаган от години от Илинка Дилкова (София) и Кънка Виткова (Кюстендил). На второ място завърши Илинка Дилкова („Витоша“ София), а трета остана Пена Йонкова („Бялата лястовица“ Габрово). При мъжете републикански шампион стана Расим Низам („Изгрев“ Пловдив), който загуби една партия от най-големия си конкурент за титлата Петко Пътев и до последния момент двамата водеха ожесточена борба за първото       място. В крайна сметка Расим взе златния медал, втори остана Петко Пътев („Кракра“ Перник), а трети – Александър Тодоров („Пирин спорт 2013“ Благоевград). В отборното класиране при мъжете на първо място е клуб „Изгрев“ Пловдив, на второ – „Пирин спорт 2013“ Благоевград, а на трето – „Кракра“ Перник. При жените най-добре се представиха състезателките от Плевен, следвани от „Витоша“ София и „Болид“ София. Републиканското първенство по шахмат за незрящи ще се запомни и с рекордния брой участници – 64 при мъжете и 17 при жените. Многото желаещи да се състезават принудиха организаторите да разделят мъжете,които занапред ще играят в две групи, за да бъдат гарантирани по-равностойни срещи. В турнира участваха шахматисти от 22 клуба – от София, Перник, Кюстендил, Благоевград, Плевен, Габрово, Горна Оряховица, Дряново, Кърджали, Монтана, Пловдив, Варна, Сливен, Бургас, Русе, Силистра, Ямбол и Шумен. За пръв път организаторите от Федерация „Спорт за хора със зрителни увреждания“ осигуриха достатъчно брайлови и аудио часовници, закупени по проект на Агенцията за хора с увреждания. Надпреварата се осъществи с финансовата подкрепа на Агенцията за хората с увреждания, Министерството на младежта и спорта и Съюза на слепите в България.

ТСО на ССБ-Плевен
44 медала носят състезателите ни

от Special Olympics в Лос Анжелис2015

Общо 44 медала от десет спорта носят в България нашите 23-ма състезатели, участници на Special Olympics в Лос Анжелис, САЩ, които се проведоха от 21 юли до 2 август 2015. Цели седем пъти наши състезатели и публиката чуха българския химн, когато специалните ни спортисти печелеха златото. 22 са сребърните медали, а останалите 15 са бронзови. Отборът на Special Olympics за първи път бе изпратен на официална церемония от президента Росен Плевнелиев. За първи път в 15-годишната история на движението и спортното министерство организира лагер за всички участници преди отпътуването им, за да се познават и да се чувстват един отбор.  За сравнение, на последните редовни Летни олимпийски игри в Лондон през 2012 г, българските спортисти дадоха на страната си два медала – един сребърен и един бронзов.На Special Olympics 2015 г. в Лос Анжелис общият брой на състезателите от 165 държави е 6500. Средно по 140 са участниците във всеки от спортовете. За България:На бадминтон Ахмед Муса донесе два бронзови медала. При вдигането на тежести Чудомир Бачочев спечели четири сребърни медала. На дълъг скок Станимира Богова заслужи два пъти бронз. С четири сребърни отличия е Християн Данаилов на тенис на маса. Със същия резултат в този спорт е и Весела Дункова.На голф Мирослав Енчев печели злато. Ганка Иванова на бадминтон взима два пъти сребро. В леката атлетика Таня Иванова е с три златни и един сребърен медал. Александър Кенанов четири пъти става втори на джудо. Мариан Маринов три пъти се качва на третото стъпало на стълбичката в състезание по боче. Веселин Монев взима сребро на дълъг скок. Никола Николов е със сребро и бронз в леката атлетика. На бягане Катя Сейменска е с бронз, Радослав Радев е сребърен медалист и два пъти носител на бронзово отличие.Отборът ни по езда, който се състои от четирима състезатели, донесе общо 8 медала в тежката конкуренция на още 135 ездачи от цял свят. Велико Великов на два пъти чу българския химн, Христо Димитров спечели злато и бронз, Илиана Цветанова е с два сребърни и един бронзов приз, Радена Ангелова е бронзово отличие.Най-голямото спортно събитие в света за хора с ментални увреждания доказа, че макар и извън спортните календари у нас, младите хора са заредени с хъс за достойно представяне.На олимпийско ниво това са българските спортисти, които заслужават да бъдат посрещнати от десетки камери на летището – факт е, че те носят престиж за българския спорт и те носят медалите.

Лияна Панделиева, Лос Анжелис
Австралиец влиза в наш манастир

Джон Скот е ангелът пазител на възстановения храм на манастира “Света Богородица” в с. Ястреб, южно от Ловеч. 49-годишният австралиец живее на съвсем близко от манастирската черква в каравана с позволението на Ловчанския митрополит Гавриил. Отоплява се с газова печка, а за осветление ползва лампа с два акумулатора. Къщичката на колела и оборудването към нея са му дарени от протойерей Вениамин Павлов, който възстанови с дарители православното светилище. Православната вяра австралиецът прегръща преди 16 години, като от тогава е ревностен неин вярващ. Информацията бе предоставена от отец Вениамин. Според него Джон Скот пристигнал наскоро в Ловеч като расофор на Света гора. Уреждат се документите по заселването му за постоянно в Ястреб. Австралиецът купил имот край Ловеч и го дарил на манастира, донесъл и икона на Света Богородица. Заедно с отец Вениамин засадил 27 плодни фиданки, които пак сам купил.Сега се занимава с усилено учене на български език и плете гривни. “За нас Джон Скот е истински Божи дар. Ако не е той, не знам как щях да опазвам храма и иконите в него от грабители. Надявам се процедурата по узаконяването на пребиваването му в Ловеч да приключи скоро и ползотворно за нас, защото колкото манастирът е необходим на него, толкова и той е нужен на обителта”, казва отец Вениамин Павлов.

Милен Нанков
Съставители: инж. Румен Петков 

